Pri príležitosti sviatku všetkých svätých a všetkých verných zosnulých môžeme s deťmi hovoriť o smrti aj cez rozjímanie nad Ježišovými slovami Jn 12,24

Čo budeme potrebovať:

pšeničné suché zrná - pár v miske/fľaštičke, pár na zasadenie, a aspoň 1 suchý klas

3 kvetináče so substrátom

biely papier a vidličku

Pre vizuálne vnímanie Ježišových slov prepíšte pekným písmom verš Jn 12,24 (Ak pšeničné zrno nepadne do zeme a neodumrie, ostane samo. Ale ak odumrie, prinesie veľkú úrodu.) na ozdobný papier, alebo na biely a jemne ozdobte okraj.

Sv. písmo

Postup:

3 týždne pred hodinou, na ktorej chcete o týchto slovách rozjímať si zasaďte pár pšeničných zŕn do prvého kvetináča, pravidelne ho zalievajte.

10 dní pred hodinou zasaďte rovnako pár zŕn do druhého kvetináča.

4 dni pred hodinou zasaďte rovnako pár zŕn do tretieho kvetináča.

Na hodinu prineste všetky kvetináče, suché zrná v miske/fľaštičke, klasy, biely papier, vidličku na vyberanie rastliniek z kvetináčov, kartu s textom a Sv. písmo, z ktorého budete čítať Ježišove slová.

Najskôr prečítajte Ježišove slová zo Sv. písma: Ježiš vraví:

„Ak pšeničné zrno nepadne do zeme a neodumrie, ostane samo. Ale ak odumrie, prinesie veľkú úrodu“ (Jn 12, 24)

Kartu s textom dajte na viditeľné miesto.

Pozrite si s deťmi pšeničné zrno, môžete im ho dať aj do ruky, aby si každý skúsil sám, aké je. Pýtajte sa ich: "Aké je?" Suché a tvrdé, vyzerá ako bez života. Položte jedno suché zrno na biely papier.

Z kvetináča, kde je zrno zasadené najkratšie opatrne vidličkou vyberte jednu rastlinu a položte ju vedľa suchého zrna na papier. Hovorte s deťmi, čo sa stalo so zrnom. Opatrne sa ho môžu aj dotknúť. Je mäkšie, šupka sa začala otvárať, začalo klíčiť....

To isté urobte s rastlinou z druhého kvetináča. A potom aj z tretieho, v ktorom boli zrná zasadené najdlhšie.

Sledujte s deťmi premenu - vidia ju aj tým, že poukladáte rastliny na papier vedľa seba.

Žasnite s nimi nad tým, aká je to premena, akú silu má to suché zrno v sebe a čo sa to deje, že sa takto premieňa, že aj keď ako suché vyzeralo bez života, je v ňom život a mení sa. A mení sa na krásnu rastlinu. Táto rastlina vyrastie, a keď v lete dozreje, objaví sa na nej klas.

Položte na papier vedľa rastlín aj suchý klas (ak máte celú suchú rastlinu aj s koreňmi, je to ešte lepšie).

Pozrite sa, ako vyzerá klas 1 rastliny pšenice. Z jedného zrna klas, a v ňom tak veľa zŕn. Čo sa však stalo s tým jedným zrnom, z ktorého rastlina vyrástla?

Môžete spolu premýšľať, čo nám to hovorí o živote a smrti. Keď vidíme toto zrno, čo znamená smrť? Čo nás Ježiš učí týmito slovami o smrti?

Deti si môžu prepísať text zo Sv. písma s Ježišovými slovami, alebo si nakresliť proces premeny zrna a napísať, čo to znamená a čo samy objavili.

Viac na:

<https://blog.postoj.sk/91502/tri-tipy-ako-s-detmi-hovorit-o-smrti>